Хасавюьртахь, дакъалоцуш Лебедь а волуш, машаран хьокъехь барт бинчул тIаьхьа президентан харжамаш дIабахьа сацам а бина, Масхадов Аслан хьалхатеттича, пачхьалкхан идеологи къасто езаш хьал хIоьттира. Ган дезаш дара вахабизмо шеца дохьуш долу зулам. Иза халкъе дIакхайкхо дезаш а дара. ТIаккха, Соьлжа-ГIаларчу БугIан-Юьртахь (Черноречехь) долчу Культурин цIийнехь Ахьмад-Хьаьжин куьйгаллица съезд дIаяьхьира. Дагестанера 72 стаг веара цига, царах 50 стаг воккха Iалим вара. Делегацина коьртехь вара Дагестанан муфти Абубакаров Сайд-Мохьмад. ГIалгIайчоьнан делегаци юккъехь 4-5 стаг вара. Съездехь дакъалецира Нохчийчоьнан берриге а бохург санна Iалимаша. Оха дийцира, нагахь санна пачхьалкхан тIегIанехь вайга вахабизмана дуьхьало ца ялахь, оцу боламо вайн юкъаралла, халкъаш доькъург хиларх, зулам, бала, сингаттам, бохьург хиларх лаьцна. Тхо халкъе, бахархошка дIакхайкхо лууш дара ламасталлин Исламах дIахьовзахь, вай харц новкъа девр ду, аьлла. Оха иза дIа а кхайкхийра. Цу хенахь Басаев республикин Правительствон Председатель вара. Цо Масхадовга дехар дира Нохчийчохь къепе хIотто шена 3 баттана бакъо лахьара аьлла. Цунна ах шо хан елира.